આ અહેવાલ ફક્ત ઉચ્ચ વર્ગીય અને લક્ઝરી ઘરોની જ વાત કરે છે, પણ સામાન્ય લોકો માટે આ ઉંદરની દોડમાં એક નાનુંઅમથું વન બીએચકેનું ઘર અને એ પણ મુંબઈ જેવા મેટ્રોપૉલિટન શહેરમાં ખૂબ આયોજનની સાથે મહિનાઓનું બજેટ માગતું હોય છે. હોમલોન એવા માણસો માટે જ શક્ય છે જે મહિને પચાસ હજાર રૂપિયા કમાતો હોય અને તો તેને આશરે વીસ લાખ રૂપિયાની લોન મળી શકે અને એ તેણે ૧૮૦ મહિનાના સમય દરમ્યાન ફરી પાછી ચૂકવી દેવાની રહે છે. ઘણાંખરાં ઘરો એક કરોડની ઉપરના ભાવમાં મળે છે. એનો અર્થ એ થયો કે જે વ્યક્તિની મહિનાની આવક બે લાખ રૂપિયા હોય એવી વ્યક્તિ આવી લોન મેળવવા માટેની યોગ્યતા ધરાવી શકે છે. વાઇટ કૉલર કર્મચારીઓમાંથી પણ નહીંવત્ લોકોને જ આ વસ્તુ પરવડી શકે એમ છે.